Henry la 1ma di Anglia

Henry la 1ma esis rejo di Anglia e duko di Normandia.

Henry asumis la rolo di rejulo di Anglia en agosto 1100 ye la morto di lua fratulo William la 2ma di Anglia; lua altra fratulo Robert, qua esis plu olda kam Henry ed expektis divenar rejo, esabis ye la unesma krucomilito depos 1096; ye lua retroveno a Normandia en septembro 1100, Henry recente esis kronizita. La konkurso inter la fratuli, qua inkluzis invado di Anglia da armeo di Robert, finis kande Henry invadis Normandia. Ye la 28ma di septembro 1106, Henry vinkis sua fratulo Robert ye la batalio di Tinchebrai, en Normandia, e tale divenis duko di Normandia. La batalio esis kurta ed esis nemulta vunditi e morti: forsan 100-200. Pos lua vinkeso, Robert esis duktata ad Anglia e dum-vive enkarcerigata; il mortis en 1134.

Henry la 1ma mortis en St Denis-le-Fermont, proxim Rouen, ye la 1ma di decembro 1135 evante 67 yari. Il ne havis maskula heredanti depos ke lua filiuli William e Richard mortabis en naufrajo dum voyajo de Normandia ad Anglia en 1120. 

Henry la 1ma volis ke lua filiino Matilda esez rejo. Tamen lua nevulo Stephen, voyajinte a London de sua domeno en Boulogne ye l'informeso pri la morto, ganis suficanta suporto por prenar la trono en 22ma di decembro. Ilua regno ne esis sekura; Matilda divenis rejino dum plura monati en 1141 ma Stephen riganis la trono. La sequanta rejo, pos la morto di Stephen en 1154, esis la filiulo di Matilda, Henry, komto di Anjou.

Kategorio:Reji di Anglia